Document ID: 31977L0540

Direktiva Sveta
z dne 28. junija 1977
o približevanju zakonodaje držav članic o parkirnih svetilkah za motorna vozila
(77/540/EGS)
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti, zlasti člena 100,
ob upoštevanju predloga Komisije,
ob upoštevanju mnenja Evropskega parlamenta [1],
ob upoštevanju mnenja Ekonomsko-socialnega odbora [2],
ker se tehnične zahteve, ki jih morajo izpolnjevati motorna vozila skladno z nacionalno zakonodajo, med drugim nanašajo tudi na parkirne svetilke;
ker so te zahteve v posameznih državah članicah različne; ker je zato potrebno, da vse države članice bodisi poleg svojih obstoječih pravil ali namesto njih sprejmejo enake zahteve, zlasti da bi bilo tako mogoče uvesti postopek EGS-homologacije za vsak tip vozila skladno z Direktivo Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil [3];
ker je Svet v Direktivi 76/756/EGS [4] določil splošne zahteve za vgradnjo svetlobne in svetlobno-signalne opreme na motorna in priklopna vozila;
ker usklajen homologacijski postopek za parkirne svetilke omogoča vsaki državi članici, da preveri skladnost s splošnimi zahtevami za izdelavo in preskušanje in da s pošiljanjem enega izvoda homologacijskega certifikata za vsak tip parkirnih svetilk obvesti druge države članice o svojih ugotovitvah; ker z označitvijo vseh parkirnih svetilk, izdelanih skladno s homologiranim tipom, z oznako EGS-homologacije postane odveč tehnično preverjanje teh parkirnih svetilk v drugih državah članicah;
ker približevanje nacionalne zakonodaje o motornih vozilih, vključuje tudi vzajemno priznavanje preskusov, ki jih je vsaka država članica opravila na podlagi skupnih zahtev,
SPREJEL NASLEDNJO DIREKTIVO:
Člen 1
1. Vsaka država članica podeli EGS-homologacijo za vsak tip parkirnih svetilk, ki izpolnjuje zahteve za izdelavo in preskušanje, kot so določene v prilogah I, II, IV, V in VI.
2. Država članica, ki je podelila EGS-homologacijo, sprejme potrebne ukrepe, po potrebi v sodelovanju s pristojnimi organi v drugih državah članicah, za preverjanje skladnosti proizvodnje s homologiranim tipom, če je to potrebno. Ta preverjanja so omejena na naključne vzorce.
Člen 2
Za vsak tip parkirnih svetilk, ki mu države članice podelijo homologacijo skladno z členom 1, izdajo proizvajalcu ali njegovemu predstavniku oznako EGS-homologacije, ki je skladna z vzorcem iz Priloge IV.
Države članice sprejmejo vse ustrezne ukrepe, da preprečijo uporabo oznak, ki bi lahko povzročile zamenjavo parkirnih svetilk, homologiranih na podlagi člena 1, z drugimi napravami.
Člen 3
1. Nobena država članica ne sme prepovedati dajanja v promet parkirnih svetilk zaradi njihove izdelave ali načina delovanja, če so označene z oznako EGS-homologacije.
2. Država članica lahko prepove dajanje v promet parkirnih svetilk, ki so označene z oznako EGS-homologacije, če te niso dosledno skladne s homologiranim tipom. Ta država članica nemudoma obvesti druge države članice in Komisijo o sprejetih ukrepih in pri tem navede razloge za svojo odločitev.
Člen 4
Pristojni organi posameznih držav članic v enem mesecu posredujejo pristojnim organom v drugih državah članicah kopijo certifikata o homologaciji, katerega vzorec je podan v Prilogi III, za vsak tip parkirnih svetilk, ki so mu podelile homologacijo oziroma zavrnile podelitev homologacije.
Člen 5
1. Če država članica, ki je podelila EGS-homologacijo, ugotovi, da določeno število parkirnih svetilk, označenih z isto oznako EGS-homologacije, ni skladno s tipom, ki mu je podelila homologacijo, sprejme potrebne ukrepe, da zagotovi skladnost proizvodnje s homologiranim tipom. Pristojni organ te države obvesti pristojne organe drugih držav članic o sprejetih ukrepih, ki pri dosledni neskladnosti lahko vključujejo tudi preklic EGS-homologacije. Ti organi sprejmejo enake ukrepe, če jih o takšni neskladnosti obvestijo pristojni organi druge države članice.
2. Pristojni organi držav članic v enem mesecu obvestijo drug drugega o preklicu EGS-homologacije in o razlogih za takšen ukrep.
Člen 6
V vsaki odločbi, izdani na podlagi predpisov, sprejetih zaradi izvajanja te direktive, o zavrnitvi ali preklicu EGS-homologacije za parkirno svetilko oziroma prepovedi njenega dajanja v promet ali uporabe, je treba podrobno utemeljiti razloge za tako odločitev. Prizadeto stran je treba obvestiti o takšni odločitvi, pri tem pa navesti pravna sredstva, ki jih ima na voljo na podlagi veljavnih zakonov v državah članicah, in o rokih za uporabo pravnih sredstev.
Člen 7
Nobena država članica ne sme zavrniti podelitve EGS-homologacije ali nacionalne homologacije vozila zaradi razlogov, ki se nanašajo na parkirne svetilke, če so označene z oznako EGS-homologacije in če so vgrajene skladno z zahtevami, določenimi v Direktivi 76/756/EGS.
Člen 8
Nobena država članica ne sme zavrniti ali prepovedati prodaje, registracije, začetka uporabe ali uporabe vozila zaradi parkirnih svetilk, če so označene z oznako EGS-homologacije in če so vgrajene skladno z zahtevami Direktive 76/756/EGS.
Člen 9
V tej direktivi izraz "vozilo" pomeni vsako motorno vozilo, namenjeno za uporabo na cesti, z nadgradnjo ali brez nje, z vsaj štirimi kolesi in z največjo konstrukcijsko določeno hitrostjo večjo od 25 km/h, z izjemo tirnih vozil, kmetijskih ali gozdarskih traktorjev, delovnih strojev in komunalnih vozil.
Člen 10
Spremembe, potrebne zaradi prilagajanja zahtevam prilog tehničnemu napredku, je treba sprejeti po postopku, določenem v členu 13 Direktive 70/156/EGS.
Člen 11
1. Države članice sprejmejo predpise potrebne zaradi uskladitve s to direktivo v 18 mesecih po notifikaciji. O tem takoj obvestijo Komisijo.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 12
Ta direktiva je naslovljena na države članice.
V Luxembourgu, 28. junija 1977

Labels: 7
8
1
15